2013/0016 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning til vedtagelsen af Europa-Parlamentets og Rådets direktiv om jernbanesikkerhed (omarbejdning)

(EØS-relevant tekst)

1.Baggrund

Den 30. januar 2013 vedtog Kommissionen en omfattende pakke bestående af seks lovforslag, der skal medføre bedre kvalitet og flere valgmuligheder inden for jernbanetransporten i Europa.

Det er nødvendigt at forbedre tjenesternes kvalitet og effektivitet for at gøre jernbanetransport til en mere attraktiv valgmulighed for passagererne og for at tilskynde til trafikoverflytning. Vi kan få mere for pengene og opnå en højere grad af bæredygtighed for få offentlige midler.

Pakken har ligeledes til formål at tilskynde til innovation af EU’s jernbaner med henblik på at opfylde forbrugernes forventninger. Dette foregår på tre forskellige indbyrdes forbundne måder:

(1)Ved at åbne de dynamiske passagermarkeder for konkurrence og gøre det obligatorisk at byde på kontrakter om offentlig trafikbetjening.

(2)Ved at styrke infrastrukturforvalternes uafhængighed, så de kan kontrollere alle jernbanenettets kernefunktioner, og ved at sikre rimelig adgang for alle til jernbanetransport.

(3)Ved at styrke jernbaneagenturets rolle som "kvikskranke" for udstedelse af køretøjstilladelser, der gælder i hele EU, med henblik på markedsføring og sikkerhedscertifikater, der også gælder i hele EU, til operatørerne.

Forslaget blev sendt til Europa-Parlamentet og Rådet

(dokument COM(2013) 31 final – 2013/0016 COD):





Den 31. januar 2013 Udtalelse afgivet af Det Europæiske Økonomiske og Sociale Udvalg:

Den 22. august 2013 Udtalelse afgivet af Regionsudvalget: Den 8. oktober 2013 Europa-Parlamentets førstebehandlingsholdning vedtaget: Den 26. februar 2014 Rådets holdning vedtaget: Den 10. december 2015

2.Formålet med Kommissionens forslag

Hovedformålet med at omarbejde Europa-Parlamentets og Rådets direktiv om jernbanesikkerhed 2004/49/EF er at forenkle processen i forbindelse med bevilling af jernbanesikkerhedscertifikater til jernbanevirksomheder. Dette indebærer en ændring af systemet fra den nuværende model med to dele bestående af a) bevilling, hvor jernbanevirksomheden oprindelig blev etableret, og b) bevilling i hver enkelt medlemsstat, hvor jernbanevirksomheden har til hensigt at operere, til et enkelt EU-sikkerhedscertifikat, der gælder i hele EU.

Forslaget reviderer ligeledes de nationale sikkerhedsmyndigheders rolle og fordelingen af ansvarsområder mellem disse og Det Europæiske Jernbaneagentur ("agenturet"). Ifølge forslaget skal de nationale sikkerhedsmyndigheder fokusere mere på overvågning af de jernbanevirksomheder, der opererer i deres respektive medlemsstater, samt på aktiviteter, hvor det er formålstjenligt med lokal tilstedeværelse, eller hvor der kræves lokalt sprogkendskab, f.eks. ved inspektioner eller kontrolbesøg. Agenturet skal overvåge de nationale sikkerhedsmyndigheders aktiviteter, resultater og organisation samt systemets generelle sikkerhedsresultater.

Der er allerede tidligere blevet foretaget væsentlige ændringer i direktiv 2004/49/EF. Eftersom der skal foretages yderligere ændringer, foreslog Kommissionen af klarhedshensyn en omarbejdning.

3.Kommentarer til Rådets holdning

Den politiske aftale, der blev indgået i Transportrådet den 10. december 2015, støtter hovedformålene med Kommissionens forslag om at forenkle processen i forbindelse med bevilling af sikkerhedscertifikater. Den politiske aftale afviger dog fra Kommissionens forslag på visse punkter, idet den navnlig giver jernbanevirksomheder, der kun opererer i en medlemsstat, mulighed for at ansøge om et sikkerhedscertifikat enten hos agenturet eller den nationale sikkerhedsmyndighed. Procedurerne og beslutningskriterierne ville dog forblive de samme i begge tilfælde.